1Sitinajako makkuraga untu’ mamaséiwi tau laingé. Sibawa makkuragato tarimai sining pabbéré iya nabbéréyangngé Rohna Allataala, lebbi-lebbipi amampungengngé untu’ palettu’i rancana-rancanana Allataala lao ri tolinoé.
2Tau iya mabbicaraé ri laleng basa iya makalallaingngé, iyaro tauwé dé’ nabbicara lao ri tolinoé; mabbicarai lao ri Allataala. Dé’gaga tau iya pahangngéngngi aga napowadaé, saba’ Rohna Allataala nassabariwi nanapowadai-adai gau’-gau’ iya bannaé Allataala missengngi.
3Sibalé’na tau iya palettu’éngngi biritta polé ri Allataala, napalettu’i lao ri rupa tauwé; untu’ péwatangiwi mennang, untu’ mpéréngngi sumange’ mennang sibawa untu’ saléworiwi mennang.
4Tau iya mabbicaraé ri laleng basa iya makalallaingngé banna napéwatangiwi aléna bawang, na tau iya palettu’éngngi biritta polé ri Allataala natulungngi jema’é mancaji maju.
5Temmaka kessinna rékko naullé manengngi Saudara mabbicara sibawa maddupa-rupang basa iya makalallaingngé. Iyakiya iya kaminang makessingngé iyanaritu rékko naulléi Saudara mabbirittangngi rancana-rancanana Allataala. Saba’ tau iya palettu’éngngi biritta polé ri Allataala, lebbi battowai naiya tau iya mabbicaraé sibawa maddupa-rupang basa iya makalallaingngé; silaingengngi rékko tau iya mabbicaraé ri laleng maddupa-rupang basa iya makalallaingngéro naulléi pakatajangngi aga iya napowadaéro, kuwammengngi nasininna jema’é lolongengngi appalanna.
6Rékko ébara’na laoka ri iko sibawa mabbicara ri laleng maddupa-rupang basa iya makalallaingngé, aga appalanna iyaro lao ri iko? Dé’gaga appalanna muwi céddé! Silaingengngi rékko upannessai séuwa pappakatajang polé ri Allataala, iyaré’ga upakatajangngi séuwaé passalenna Allataala, iyaré’ga palettu’i biritta polé ri Allataala, iyaré’ga mappagguruka.
7Paréwa oni-oni iya dé’é nannyawa muwi céddé, padaénna ébara’na sulingngé sibawa kacapié, rékko lagu-lagunna dé’ nariyacculéyang sibawa manessa, pékkugi tauwé naissengngi lagu aga iya riyacculéyangngé?
8Séuwa conto iya laingngéssi: Rékko sembarangngi ripaoni tarompé’é, nigana maélo sadiya untu’ mammusu?
9Makkuwatoniro sibawa amampungemmu untu’ mabbicara sibawa maddupa-rupang basa iya makalallaingngé. Rékko Saudara sibawa iyaro amampungengngé powadai ada-ada iya dé’é namanessa, dé’gaga séddi tau iya weddingngé pahangngi aga iya napowadaé Saudara. Iyaro ada-adammu lennye’i matu temmattentu.
10Ri linoéwé engka siyagangngaré égana basa, iyakiya dé’ muwi séddi polé ri basa-basaéro iya dé’é nappunnai bettuwang.
11Iyakiya rékko dé’ upahangngi basa iya napaké séddié tau, tentu tau iya pakéyéngngi iyaro basaé sinrupai tau polé-polé lao ri iyya; makkuwatoro iyya lao ri aléna.
12Passalenna alému, uwisseng macinna senna’ko lolongeng sining wéré polé ri Rohna Allataala. Iyakiya iya poko’ senna’é, harusu’ko makkuraga untu’ pakéi amampungeng iya tulungngéngngi jema’é mancaji maju.
13Iyanaro saba’na tau iya mabbicaraé ri laleng basa iya makalallaingngé, harusu’i naéllau ri Allataala kuwammengngi nariwéréng towi amampungeng untu’ pakatajangngi aga iya napowadaéro.
14Saba’ rékko massempajakka sibawa basa iya makalallaingngé, mémeng massempajangngi rohku, iyakiya pikkirakku dé’ najjama.
15Jaji, aga harusu’ upogau’? Iyaé harusu’ upogau’: Maéloka massempajang sibawa rohku, iyakiya maélo tokka massempajang sibawa pikkirakku. Maéloka makkélong sibawa rohku, iyakiya maélo tokka makkélong sibawa pikkirakku.
16Saba’ rékko mattarima kasi’i Saudara lao ri Allataala sibawa rohna bawang, na engka tau laing iya dé’é napahangngi iyaro basa makalallaing polé ri Rohna Allataala, tentu iyaro tauwé dé’ naulléi makkeda, "Usitujuiwi" iyaro sempajang sukkuru’mu; nasaba dé’ naissengngi aga napowada Saudara.
17Namuni iyaro sempajang tarima kasi’mu lao ri Puwangngé makessing senna’, iyakiya iyaro sempajangngé dé’ sises-siseng gaga akkégunana lao ri tau laingngé.
18Mattarima kasi’ka lao ri Allataala saba’ uwulléi mabbicara ri laleng maddupa-rupang basa iya makalallaingngé lebbi na iko maneng.
19Iyakiya ri laleng addeppu-deppungengngé untu’ sompai Puwangngé, lebbi upojiwi pakéi lima ada-ada iya naullé pahangngi tauwé naiya pakéi massebbu-sebbu ada-ada ri laleng basa iya makalallaingngé. Lebbi upojiwi makkuwaro kuwammengngi uwulléi paggurui tauwé.
20Saudara-saudara! Aja’ muwappikkiri pada-pada ana’-ana’é. Ri laleng gau’ majaé, sitinajako tette’ pada-pada anana’ baiccu’é. Iyakiya ri laleng pikkirang, sitinajako mancaji tau iya battowaénna.
21Ri laleng Kitta’é tarokii makkuwaé, "Makkedai Puwangngé, ‘Naolai sining tauwé iya mabbicaraé sibawa basa iya makalallaingngé, maélo-Ka mabbicara lao ri umma’éwé. Mala naolai sining tau polé-polé, maélo-Ka mabbicara lao ri umma’-Ku; namuni makkuwaro, dé’ namaélo mennang méngkalingai ada-adak-Ku.’"
22Jaji wéré untu’ mabbicara sibawa maddupa-rupang basa iya makalallaingngé iyanaritu selaku tanrang untu’ sining tau iya dé’é namateppe’, tenniya untu’ sining tau iya mateppe’é. Sibawa wéré untu’ mappaddissengengngi rancanana Allataala lao ri tolinoé iyanaritu tanrang untu’ sining tau iya mateppe’é, tenniya untu’ sining tau iya dé’é namateppe’.
23Rimakkuwannanaro, rékko ébara’na ri laleng addeppungenna jema’é, sininna jema’é mabbicarai ri laleng basa iya makalallaingngé, nainappa poléi siyagangngaré tau saliweng, iyaré’ga sining tau tenniyaé Kristéng, tentu iyaro sining tauwé nasekko matu jangeng manenni!
24Iyakiya rékko Saudara maneng palettu’i biritta polé ri Allataala, napolé séddié tau tenniyaé Kristéng iyaré’ga séddi tau saliweng, tentu gau’-gau’ iya nabbirittangngé Saudara iya maneng nappaitangngi matu dosa-dosana iyaro tauwé sibawa mébbui mainge’ lao ri dosa-dosana.
25Gau’-gau’ iya tassubbué ri laleng atinna ripannessai matu, angkanna napakariyawai matu aléna nainappa nasompa Allataala. Mangakui matu makkedaé tonget-tongengngi Allataala engka ri tengnga-tengngamu.
26Jaji, Saudara-saudara, aga bettuwanna iya manennaro? Rékko maddeppungekko untu’ sompai Puwangngé, engka makkélong, engka mappagguru, engka iya mappaissengengngi agi-agi polé ri Allataala, engka mabbicara ri laleng basa iya makalallaingngé, sibawa engka iya pakatajangngéngngi aga iya ripowadaéro. Iyakiya iya manennaro harusu’i ripogau’ untu’ mappagguru sibawa untu’ adécéngenna maneng.
27Rékko engka maélo mabbicara ri laleng basa iya makalallaingngé, harusu’i duwa iyaré’ga kaminang égana tellu tau bawang sisullé. Sibawa harusu’ engka tau pakatajangngi aga iya napowadaé iyaro tau mabbicaraé.
28Rékko dé’gaga mulléi pakatajangngi, iyaro sining tau mabbicaraé ri laleng basa iya makalallaingngé harusu’i mammekko ri laleng addeppungengngéro. Leppessanni siya mabbicara ri laleng ati lao ri Allataala.
29Duwa iyaré’ga tellu tau iya mappunnaiyé biritta polé ri Allataala harusu’ palettu’i iyaro birittaé ri wettunna iya laingngé timbangngi aga iya napowadaéro.
30Iyakiya rékko ébara’na biritta iya polé ri Allataala poléi riséddié tau laing iya tudangngé ri laleng addeppungengngéro, tau iya mattengngangngé mabbicara, harusu’i mappésau.
31Nasibawang cara makkuwaéro, Saudara-saudara iya maneng, tasséddi-séddi, mulléi palettu’i biritta polé ri Allataala; kuwammengngi naiya maneng naulléi tarima pappagguruwang sibawa pédé’ mateppe’i.
32Pangissengeng polé ri Roh-é untu’ palettu’i biritta polé ri Allataala wedding ripattuju ri tau iya palettu’éngngi iyaro birittaé.
33Allataala iyanaritu Allataala iya pojiyéngngi ataratorokengngé; tenniya Allataala iya pojiyéngngi akacaungengngé. Pada-pada ripakajajiyangngé ri laleng sininna jema’na Allataala,
34makkunraié harusu’i mammekko ri laleng addeppungenna jema’é. Dé’ naripalalo mennang mabbicara. Dé’ nawedding mennang mancaji pamimping; iyaro siturui hukkung agamaé.
35Rékko engka maélo naisseng mennang, harusu’i mennang nakkutanang iyaro ri lakkainna ri bolaé. Dé’ namakessing séddié makkunrai mabbicara ri laleng addeppungenna jema’é.
36Poléiga ri iko ada-adanna Allataala? Iyaré’ga banna lao ri iko bawang iyaro ada-adaé ripalettu’?
37Rékko engka tau marasa mappunnai pangissengeng untu’ palettu’i biritta polé ri Allataala, iyaré’ga mappunnai pangissengeng laingngé polé ri Rohna Allataala, iyaro tauwé harusu’i napahang makkedaé aga iya uwokiéwé iyanaritu parénta polé ri Puwangngé.
38Iyakiya rékko engka iya dé’é natarimai iyaé, aja’ mujampangiwi.
39Rimakkuwannanaro, Saudara-saudara, akkuragano untu’ palettu’i biritta polé ri Allataala, iyakiya aja’ muwattéyangngi tauwé iya maéloé mabbicara ri laleng maddupa-rupangngé basa iya makalallaingngé.
40Iyakiya iya manenna harusu’i ripogau’ sibawa makessing enrengngé taratoro’.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn